EPCO ตั้งเป้ากำไรปี 59 โตไม่ต่ำกว่า 50% ตามแผนขยายโรงไฟฟ้าทั้งใน-ตปท.
EPCO ตั้งเป้ากำไรปี 59 โตไม่ต่ำกว่า 50% ตามแผนขยายโรงไฟฟ้าทั้งใน-ตปท.
25 ก.พ. 2559

นายยุทธ ชินสุภัคกุล ประธานกรรมการ บริษัท โรงพิมพ์ตะวันออก จำกัด (มหาชน) หรือ EPCO เปิดเผยว่า แผนการดำเนินงานในปี 59 ตั้งเป้าหมายกำไรเพิ่มขึ้นไม่ต่ำกว่า 50% เมื่อเทียบกับปีก่อน
โดยบริษัทฯยังคงเดินหน้าขยายการลงทุนโครงการโรงไฟฟ้าทั้งในและต่างประเทศ เพื่อให้มีกำลังการผลิตครบ 200 เมกะวัตต์ ก่อนนำบมจ.อีสเทิร์น พาวเวอร์ กรุ๊ป (EP) ซึ่งเดิมคือ บริษัท บ่อพลอย โซล่าร์ จำกัด เข้าจดทะเบียนในตลาดหลักทรัพย์แห่งประเทศไทย ภายในปีนี้ตามแผน
ทั้งนี้ ในปัจจุบัน EP มีโครงการโรงไฟฟ้าพลังงานแสงอาทิตย์รวมจำนวน 10 โครงการ มีกำลังการผลิตคิดเป็น 65 เมกะวัตต์ ในประเทศจำนวน 16.50 เมกะวัตต์ และที่ญี่ปุ่นจำนวน 48.50 เมกะวัตต์
สำหรับผลประกอบการของบริษัทฯและบริษัทย่อยสิ้นสุดวันที่ 31 ธันวาคม 2558 มีกำไรสุทธิ 247.18 ล้านบาท เพิ่มขึ้น 12.20% จากปี 2557 โดยมีรายได้จากการขายและบริการจำนวน 859.35 ล้านบาท ลดลง 1.47% โดยมีรายได้จากสิ่งพิมพ์อยู่ที่ 506.22 ล้านบาท ลดลง 7.19% และบริษัทย่อยมีรายได้จากการจำหน่ายไฟฟ้าจำนวน 353.13 ล้านบาท เพิ่มขึ้น 8.08%